tartuNLP/wikipedia-smugri-20251201 huggingface dataset:
Sairaalafyysikko

Sairaalafyysikko on akateemisesti koulutettu fysiikan alan ammattihenkilö, joka yhteistyössä lääketieteen ammattilaisten kanssa kehittää ja soveltaa lääketieteellistä tekniikkaa sairauksien ennaltaehkäisyyn, diagnosointiin ja hoitamiseen. Sairaalafyysikot työskentelevät mm. sädehoidon, isotooppilääketieteen, radiologian, magneettikuvantamisen, kliinisen fysiologian ja kliinisen neurofysiologian parissa. Sairaalafyysikko on terveydenhuollon nimikesuojattu ammattinimike, jonka käyttöoikeuden myöntää Valvira.
Koulutus.
Sairaalafyysikon koulutukseen sisältyy teoreettinen yliopistokoulutus, käytännön harjoittelu sairaalassa, säteilysuojelukoulutus ja sairaalafyysikkokuulustelu. Sairaalafyysikon pätevyyteen vaaditaan lisensiaatin tai tohtorin tutkinto ensisijaisesti lääketieteellisen fysiikan tai tekniikan alalta. Koulutukseen kuuluvasta neljän vuoden käytännön harjoittelusta vähintään kolme suoritetaan sairaaloissa. Sairaalafyysikon koulutus on yksi pisimmistä ammatillisista koulutuksista Suomessa.
Nikkelisyanidi

Nikkelisyanidi (Ni(CN)2) on nikkeli- ja syanidi-ionien muodostama epäorgaaninen ioniyhdiste. Yhdistettä voidaan käyttää pinnoitettaessa metalleja nikkelillä ja katalyyttinä.
Ominaisuudet, valmistus ja käyttö.
Huoneenlämpötilassa nikkelisyanidi on ruskehtavankeltaista kiteistä ainetta. Kidevedettömän yhdisteen lisäksi tunnetaan myös kidevedellinen tetrahydraatti (Ni(CN)2·4H2O), joka on väriltään vihreää. Kidevesi poistuu rakenteesta kuumennettaessa 180–200 °C:n lämpötilaan. Yhdiste on veteen liukenematonta. Nikkelisyanidi liukenee kuitenkin syanidi- ja ammoniakkiliuoksiin muodostaen komplekseja, esimerkiksi syanidi-ionien kanssa muodostuu tetrasyanonikkelaatti(II)ioni ([Ni((CN)4]2-). Nikkelisyanidi on myrkyllistä. 
Nikkelisyanidia valmistetaan saostamalla veteen liukenevan yhdisteen kuten nikkelisulfaatin vesiliuoksesta alkalimetallisyanidien avulla.
Ni2+(aq) + 2 CN-(aq) → Ni(CN)2(s)
Nikkelisyanidia käytetään päällystettäessä muita metalleja elektrolyyttisesti nikkelillä. Sitä voidaan myös käyttää katalyyttinä eräissä prosesseissa esimerkiksi valmistettessa butadieeniä ja muita polyeenejä etyynistä.
Göynücek

Göynücek on piirikunta Turkin Amasyan maakunnassa. Vuoden 2019 väestönlaskennassa Göynücekin väkiluku oli 10 203.
Petr Nemšovský

Petr Nemšovský (etunimi myös muodossa Peter, 6. tammikuuta 1943 Bratislava – 11. toukokuuta 2020 Praha, Tšekki) oli tšekkoslovakialainen kolmiloikkaaja.
Nemšovský voitti sisäratojen Euroopan mestaruuden Prahassa 1967 ennätyksellään 16,57 metriä. Vuotta aikaisemmin Dortmundin sisäratojen EM-kilpailuissa hän saavutti pronssia tuloksella 16,28 metriä. Budapestin EM-kilpailuissa 1966 Nemšovský sijoittui kymmenenneksi. Hän voitti Tšekkoslovakian mestaruuden kolmiloikassa ulkoradoilla neljästi ja pituushypyssä sisäradoilla kerran. Nemšovský kuoli 77-vuotiaana 11. toukokuuta 2020.
Abayudayat

Abayudayat tai vain bayudayat ovat juutalaisuutta harjoittava uskonnollinen ryhmä Ugandassa. Yhteisön jäseniä oli vuonna 2015 noin 1 000 ja heitä asuu etenkin Ugandan Mbalen alueen kylissä. Yhteisön perusti Samei Kulungulu 1900-luvun alussa ja sen jäsenet kääntyivät juutalaisuuteen kristinuskosta.
Historia.
Abayudayat ovat pääsääntöisesti lähtöisin ganda-heimosta. Juutalaisen ryhmän muodosti gandojen parissa poliitikkona ja soturina tunnetuksi tullut Samei Kulungulu. Samei Kulungulu oli alun perin kääntynyt prostestanttiseen kristinuskoon. Hän palveli brittien alaisuudessa alistaen johtamiensa sotilaiden kanssa muslimien tuolloin hallitseman Bukendin ja Busogan alueet siirtomaavaltaan. Hänestä tehtiin edelleen alueiden brittihallinnon alainen päällikkö, mutta myöhemmin hän ajautui välirikkoon brittien kanssa ja siirtyi Gangamaan. Gangamassa Kulungulu alkoi lukea Raamatun Vanhaa testamenttia ja omaksui seuraajineen paikallisen maki-sektin kristinuskon. Suurin piirtein vuoden 1919 paikkeilla hän päätyi harjoittamaan juutalaisuutta. Kulungulun mukana juutalaisuuteen kääntyivät hänen seuraajansa. Seuraajineen hän rakennutti pienen temppelin ja Kulungulun kuollessa vuonna 1928 abayudaya-yhteisö käsitti noin 2 000 henkilöä.
Abayudayat noudattivat alun perin uskonnollisia tapoja, joita voidaan kuvailla sekoitukseksi kristittyjä ja juutalaisia tapoja. He pitivät sapattia, eviätkä he syöneet porsaanlihaa. Kuitenkin uudet yhteisön jäsenet kastettiin ja Jeesus oli uskonnollinen merkkihenkilö, joskaan ei kristinuskon tapaan Jumalan poika. Kulungulu oli eläessään kirjoittanyt 90-sivuisen teoksen "Ebigambo Ebivaa Mukitabo Ekitukuvu", jossa hän luetteli luomansa uskonnollisen yhteisön sääntöjä. Vuonna 1925 eräs briteille työskennellyt juutalainen kertoi yhteisölle, että kaste ei ollut juutalaisuudessa tarpeellista. Sen sijaan hänen ohjeidensa perusteella omaksuttiin ympärileikkaus ja eläinten košer-teurastus. Jotkut yhteisön jäsenet oppivat myös heprealaisen kirjaimiston.
Kulungulun kuoleman jälkeen yhteisö jakautui esimerkiksi johtajuutta ja teologiaa koskeneiden kiistojen takia. Osa yhteisöstä kääntyi takaisin kristinuskoon. Vuonna 1965 yhteisöllä oli vielä noin 300 jäsentä. Tyypillinen piirre oli, että juutalaisten miesten puutteen takia naiset avioituivat yhteisön ulkopuolelle. 1970-luvulla yhteisö joutui myös Ugandan diktaattori Idi Aminin hallinnon vainon kohteeksi. Sittemmin yhteisö on pyrkinyt eheytymään luomalla yhteyksiä juutalaisiin Ugandan ulkopuolella. He rakennuttivat uuden synagogan, jolle saatiin toorakääröjä Yhdysvalloista. 2000-luvun alusta lähtien monet ovat alkaneet harjoittamaan ortodoksijuutalaisuutta. Yhteisö on jälleen sittemmin kasvanut ja vuonna 2015 se käsitti noin 1 000 jäsentä.
Penikkajärvi (Norrbotten)

Penikkajärvi (myös ) on Ruotsissa Norrbottenissa Ylitornion kunnassa sijaitseva järvi, joka kuuluu Sangisjoen vesistöön.
Maantietoa.
Penikkajärvi on 5,5 kilometriä pitkä, 1,8 kilometriä leveä ja sen pinta-ala on 626 hehtaaria eli 6,26 neliökilometriä (km²). Järven lähiympäristö on lähes pelkkää metsämaata. Järvi on aivan saareton. Sen pohjoispuolella sijaitsee seudun korkein vaara Pallakkavaara, joka kohoaa 120 metriä järven yläpuolelle. Järven eteläpuolella kohoaa matalampi Lompolovaara, joka on 70 metrin korkuinen, ja länsipuolella Vaivaara, joka on 60-metrinen mäki. Järven kaakkoispuolella sijaitsee Koutojärven kylä, jonka pienet pellot ulottuvat itäpuoliselle Koutojärveen asti. Koutojärven kautta kulkee Sangin Hietaniemen välinen tie. Kylältä lähtee metsäautoteitä järven länsipuolelle.
Luontoarvoja.
Järven lähialueella, jonka pinta-ala on 15,6 km², on metsämaata (74,9 %), kosteikkoa (11,6 %), joutomaata (1,3 %), viljelymaata (0,2 %) ja vesistöä (11,9 %). Alueen maaperässä on esimerkiksi moreenia (53,5 %), turvetta (15,4 %), silttiä, hiekkaa ja soraa (4,0 %), savea (0,1 %), multaa (0,4 %) ja kalliota (14,6 %).
Vesistösuhteet.
Penikkajärvi kuuluu Sangisjoen vesistössä (päävesistötunnus 3) Linkanjoen valuma-alueeseen, jonka pinta-ala on 101,1 km² . Sen laskujoki Penikkajoki laskee Haukijärveen, jonka laskujoki Haukijoki laskee Rutajärveen ja jonka laskujoki on kyseinen Linkanjoki. Linkanjoki yhtyy Sangisjokeen juuri ennen Lapinjärveä. Järven pohjoispäähän tulee Riipijärvestä laskeva Persomajoki, jonka valuma-alueen suuruus on 76 km². Järven lounaispäähän laskee Saarijärvestä Lompolonoja, jonka valuma-alue on 9,2 km² suuruinen. Muu osa Penikkajärven valuma-alueesta kutsutaan lähialueeksi, joka on tässä tapauksessa 15,6 km² suuruinen. Siihen kuuluvat pienien ojien purojen valuma-alueet. Penikkajärven luusuassa keskivirtaaman arvioidaan olevan 1,1 m³/s . Sangisjoki laskee Penikkajärvestä lukien 38 kilometrin päässä Perämereen Sankissa () Kainuussa.
Akhnaten (ooppera)

Akhnaten on Philip Glassin kolminäytöksinen ooppera vuodelta 1983. Se kertoo Egyptin faarao Akhenatenista ja sen kantaesitys oli 24. maaliskuuta 1984 Stuttgartin valtionoopperassa. Glass on laatinut teoksen monikielisen ja epätyypillisen libreton apunaan Shalom Goldman, Robert Israel, Richard Riddell ja Jerome Robbins. Lähteinä tekstissä on käytetty muun muassa muinaisegyptiläistä Kuolleiden kirjaa sekä Amarna-kauden kirjeitä. Aurinkohymnin sanotaan olevan itsensä Akhnatenin kirjoittama. Kaikki tekstit lauletaan niiden alkuperäiskielillä. Oopperassa kuullaan muun muassa akkadin kieltä, muinaista egyptin kieltä ja hepreaa. Esitysohjeiden mukaan aurinkohymni lauletaan aina esityskaupungin valtakielen mukaan, Suomessa suomeksi. Akhnaten on yksi säveltäjä Philip Glassin potretti-trilogian oopperoista. "Einstein on the Beach" (1976) käsittelee tiedettä, "Satyagraha" (1980) käsittelee Mahatma Gandhin elämää ja politiikkaa; "Akhnaten" keskittyy uskontoon. 
Kolminäytöksinen ooppera jakaantuu kohtauksiin seuraavasti: ensimmäinen näytös käsittelee Akhenatenin ensimmäistä hallintovuotta Thebassa. Toinen näytös käsittelee Akhnatenin hallintovuosia 5–15 ja kolmas näytös vuotta 17 sekä nykyhetkeä.
Oopperan henkilöt.
Lähde
Suomen ensi-esitys Ooppera Skaalan ja Opera BOXin yhteistuotantona helmikuussa 2021 Aleksanterin teatterissa.
Atonin hymni.
Atonin hymni on ylistysteksti Aten-jumalalle. Sitä pidetään tärkeimpänä tekstilähteenä, kun tutkitaan Atonin kulttia. Hymni tunnetaan Amarna-kauden pisimpänä runoelmana ja sen sanotaan olevan itsensä faarao Akhenatenin tai hänen hovikirjureittensa laatima. Hymnissä on kohta, jossa Atoniin viitataan ainoana jumalana, mutta hymnissä mainitaan myös muita jumalia. Egyptologit pitävät sitä yleisesti yhtenä merkittävimmistä esi-homeerisen ajan runoelmista. Atenille omistettuja hymnejä samalta kaudelta on useita. Akhnaten-oopperan hymni on mitaltaan laajin ja se löytyi faarao Ayn haudasta.
Auli Särkiö-Pitkänen on kääntänyt aurinkohymniksikin kutsutun ylistystekstin Ooppera Skaalan ja Opera BOXin yhteistuotantoon vuonna 2020.
Pigeon Forge

Pigeon Forge on kaupunki ja turistikeskus Tennesseessa Yhdysvalloissa. Sen matkailukohteet esittelevät Yhdysvaltojen eteläosan kulttuuria ja siihen olennaisesti kuuluvaa country-musiikkia. Huvipuisto Dollywood sijaitsee Pigeon Forgessa.
Maantiede.
Pigeon Forge sijaitsee Tennesseen itäosassa Great Smoky Mountains -vuorten alueella Little Pigeon -joen varrella. Kaupungin eteläpuolella levittäytyy Great Smoky Mountainsin kansallispuisto. Pigeon Forge on rakennettu kapeaan laaksoon Seviervillen ja Gatlinburgin kaupunkien väliin. Etäisyys Seviervillen keskustasta on kymmenisen kilometriä etelään. Maantieliikenteen pääväylä on Highway 321.
Historia.
Pigeon Forge on vanhaa cherokee-intiaanien asuinseutua. Nykyisen nimensä se sai Isaac Loven (1783–1854) rakennuttaman rautapajan mukaan noin 1820. Pigeon viittaa muuttokyyhkyihin. Paikkakunta uinui pitkään ja oli sivussa tärkeimmistä kulkuväylistä. 1960-luvulla se alkoi kehittyä matkailukeskukseksi: paikkakunnalle perustettiin huvipuisto, joka nykyisin tunnetaan Dollywoodina. Pigeon Forgessa vierailee noin kymmenen miljoonaa matkailijaa vuosittain.
Dollywood

Dollywood on vuonna 1986 avattu huvipuisto. Se sijaitsee Pigeon Forgen pikkukaupungissa Tennesseen itäosassa Yhdysvalloissa. Dollywoodin omistavat muusikko Dolly Parton ja Herschend Family Entertainment.
Dollywoodin edeltäjiä olivat Rebel Railroad (1961–1970), Goldrush Junction (1970–1976), Goldrush (1976–1977) ja Silver Dollar City (1977–1985). Dolly Parton osti Silver Dollar Cityn 1986, sillä hän halusi kehittää synnyinseutunsa elinkeinoelämää. Dollywood Co./Dollywood Splash Country on noin 4 000 työntekijällään itäisen Tennesseen suurimpia työllistäjiä.
Tavanomaisten huvipuistolaitteiden ohella Dollywood tarjoaa läpileikkauksen Smoky Mountainin alueen kulttuurista ja eritoten musiikista. Puistossa järjestetään vuosittain useita musikaaleja ja konsertteja. Southern Gospel Museum and Hall of Fame toimii niin ikään Dollywoodin alueella.
Dollywoodin vuotuisia tapahtumia ovat muun muassa kesäisin järjestettävä Night of Many Colors, joka on ilotulitusta musiikin säestyksellä. Keväisin järjestetään kansainvälinen Festival of Nations. Joulun alla järjestetään Smoky Mountain Christmas. Muita tapahtumia ovat Kidsfest, Barbeque and Bluegrass Festival, National Gospel ja Harvest Celebration.
Dollywood käsittää myös toukokuussa 2001 avatun vesipuiston Dollywood's Splash Country. Kokonaisuuteen kuuluu myös Dollywood's DreamMore Resort and Spa ja Dolly Parton's Stampede Dinner Attraction.
Dollywood on jaettu yhteentoista temaattiseen alueeseen:
Dollywood on voittanut useita palkintoja. Vuonna 2018 USA Today -lehden lukijat äänestivät sen sijalle kuusi Yhdysvaltojen satojen huvipuistojen joukosta (Readers' Choice).
Luonnonvoimii

Luonnonvoimii on suomalaisen laulaja-lauluntekijä Paul Eliaksen 11. syyskuuta 2020 julkaistu ensimmäinen studioalbumi.
Me delfiinit

Me delfiinit oli Ten Years Production Oy:n tuottama MTV3:lla vuonna 2005 esitetty leikkimielinen visailuohjelma 9-12-vuotiaille lapsille. Ohjelmaa kuvattiin Särkänniemen delfinaariossa, Tampereella. Juontajana toimi Heidi Willman. 
Ohjelmassa kaksi kolmihenkistä joukkuetta kilpailivat erilaisissa tehtävissä, jotka suurimmilta osin liittyivät delfiineihin ja niiden hoitamiseen. Ohjelmassa saatiin myös tietoa alan asiantuntijoiden johdolla.
Ohjelmaan valittiin hakutehtävien kautta 12 joukkuetta eri puolilta Suomea. Alkueräkilpailun joukkueet olivat Tampereelta, Viialasta, Vantaalta, Helsingistä, Lahdesta, Turusta, Salosta ja Kuopiosta. Kuuden alkueräkilpailun jaksoissa joukkueet kilpailivat toisiaan vastaan ja voittajajoukueet etenivät semifinaaliin. Finaalijaksossa kilpailivat kolme parasta finalistijoukkuetta. Pääpalkintona oli mahdollisuus päästä hoitamaan delfiinejä Särkänniemen delfinaariossa.
Ohjelmaa tehtiin vain yhden tuotantokauden verran vuonna 2005. Ohjelman jaksot kuitenkin uusittiin kertaalleen vuonna 2006.
Antonov An-22

Antonov An-22 ”Antei” (Nato-raportointinimi Cock) on Neuvostoliitossa Antonovin suunnittelema raskaiden lastien sotilaskuljetuslentokone. Lentokone oli ensimmäinen laajarunkoinen kuljetuslentokone, ja se on vielä nykyäänkin suurin potkuriturbiinimoottorikäyttöinen lentokone. Lentokone toimii neljällä Kuznetsov NK-12 -moottorilla. Jokaisessa moottorissa on kaksi vastakkaisiin suuntiin pyörivää potkuria paremman hyötysuhteen saavuttamiseksi. Lentokone suunniteltiin 1950-luvun loppupuolella, ja sen ensimmäinen lento tapahtui helmikuun 27. päivä 1965. Ensimmäisen kerran lentokone nähtiin Neuvostoliiton ulkopuolella Pariisin ilmailunäytöksessä 1965. Lentokonetta valmistettiin vuosina 1966-1976, ja sitä valmistettiin 69 kappaletta. Lentokonetta käytetään yhä raskaan rahdin kuljettamiseen. Lisäksi se on vielä Venäjän ilmavoimien käytössä.
Wolfgang Hofmann

Wolfgang Hofmann (30. maaliskuuta 1941 Köln – 12. maaliskuuta 2020 Köln) oli saksalainen judoka, olympiamitalisti ja Euroopan mestari.
Elämä ja urheilu-ura.
Hofmann kilpaili etupäässä 80 kilogramman painoluokassa ja Länsi-Saksaa edustaen. Hän saavutti Saksojen yhteisessä joukkueessa olympiahopeaa Tokiossa 1964, missä judo oli ensimmäistä kertaa mukana olympiatasolla. Loppuottelussa hän hävisi isäntämaa Japanin Isao Okanolle, mutta saavutettu hopea jäi historiaan Saksan ensimmäisenä judon olympiamitalina. Lisäksi Hofmann voitti muun muassa Euroopan mestaruuden vuosina 1965 ja 1968 sekä maajoukkueiden Euroopan mestaruuden Länsi-Saksan joukkueessa vuonna 1969. Hofmann kuoli Kölnissä 12. maaliskuuta 2020.
You Xie

You Xie () (s. 1. lokakuuta 1958 Hainan, Kiina) on saksalainen kiinalaistaustainen poliitikko, toimittaja ja kirjailija. Hän oli ehdokkaana vuoden 2019 Euroopan parlamentin vaaleissa.
Kiinalainen sanomalehti Southern Weekly valitsi You Xien vuonna 2010 "Top 100 Chinese Public Intellectuals" -ryhmän joukkoon. Baijerin kristillissosiaalisen unionin (CSU) jäsenet valitsivat 20. huhtikuuta 2013 Xien lääninhallitukseen. Hän sai 141 ääntä 220:sta, mikä on kaikkien lääninhallituksen jäsenten paras tulos. Vuonna 2014 Xie valittiin Bambergin kaupunginvaltuustoon.
Xie on Euroopan kiinankielisten kirjoittajien liiton varapuheenjohtaja ja asuu vaimonsa Shenhua Xie Zhangin kanssa Bambergissä, jossa hän johtaa China Fan -nimistä snackbaaria. Hän on ollut Saksan kansalainen vuodesta 2010.
Union Plaani

Union Plaani on vuonna 2013 perustettu heinolalainen jalkapallon ja futsalin erikoisseura. Sen miesten edustusjoukkue pelaa neljänneksi korkeimmalla sarjatasolla Kakkosessa.
Seuran juuret ovat Heinolan 3. kaupunginosassa Plaaninmäellä, jonka itäreunalla sijaitsevaan Heinolan urheilupuistoon sen toiminta keskittyy. Alueen kentistä Plaanin stadion isännöi edustusjoukkueen otteluita, Mustanportinkadun tekonurmi oheisine luonnonnurmineen palvelee harjoituskäyttöä.
Seuran värit ovat sininen ja keltainen. Päijät-Hämeen maakuntavärejä edustamalla Union poikkeaa heinolalaisesta punapaitaperinteestä, mihin ovat kaupunginvaakunan mukaan nojanneet esimerkiksi entiset TUL-seurat HP-47 ja Peliitat.
Historia.
Omaa seuratoimintaa suunnitelleet puheenjohtaja Antti Heikkinen ja varapuheenjohtaja Juha Silvennoinen joutuivat harrastetyhjiön eteen keväällä 2013. Kaupungin perinneseura HP-47 lakkautti miesten edustusjoukkueensa pelaajapulaan vedoten. Saman kauden sarjaan ilmoittautuminen olisi ollut mahdotonta, joten Heikkinen ja Silvennoinen ryhtyivät odottamattomassa tilanteessa toimeen kasatakseen joukkueen vuoden päähän. Samana kesänä Union Plaani ilmoittautui yhdistysrekisteriin ja liittyi Palloliiton jäseneksi. Ensimmäiset harjoitusottelunsa edustusjoukkue pelasi vielä syksyllä.
Avauskaudellaan 2014 paikallisista voimista koostunut Jussi Aarikan valmentama joukkue voitti kaakon Kutosen pohjoislohkon häviämättä otteluakaan. Kesäksi 2015 Vitoseen noussut joukkue pysyi pitkälti samana ja toisti suoran nousun voittamalla sarjan länsilohkon tappiotilin aukeamisesta huolimatta. Samana vuonna Unionin ensimmäiset juniorijoukkueet aloittivat toimintansa.
Kaudella 2016 Unionin päävastuksia Nelosessa olivat niin ikään nuoret nousukkaat FC-84 Mikkelistä ja Virky Lappeenrannasta. Tasaväkisessä sarjassa Jani Lehtelän valmentama heinolalaisjoukkue ei kyennyt kolmanteen perättäiseen nousuun vaan jäi Neloseen myös seuraavaksi kaudeksi. Kesäksi 2017 omalla akatemiajoukkueella vahvistuneen seuran edustus uudistui ia varmisti nousunsa Kolmoseen jo ennen viimeistä kierrosta. Edistysaskeleita seuratoiminnassa olivat naisten joukkueen syntyminen, junioritoiminnan kasvu ja tekonurmen valmistuminen kaupungin keskustaan.
Talvella 2018 edustuksen päävalmentajaksi palkattu Raimo Nylund astui sivuun tehtävistään ennen sarjakauden alkua. Valmennusvastuun otti yhden kauden ajaksi Suomen urheiluopiston liikuntakoulutusta kehittänyt Jere Vasarainen. Seurahistorian vaikeimmaksi muodostunut kausi päättyi niukkaan säilymiseen Kolmosessa. Pelaajavalmentajan roolissa toiminut Jesse Rantanen allekirjoitti kauden päätteeksi kolmivuotisen päävalmentajasopimuksen.
Voivodikunnan tie 163

Voivodikunnan tie 163 () on Puolan voivodikunnan tie Länsi-Pommerin voivodikunnassa. Se on noin 130 kilometrin mittainen. Tie alkaa Kołobrzegistä, sen reitillä ovat Białogardin, Połczyn-Zdrójin ja Czaplinekin kaupungit ja se päättyy Wałczissa.
Lamellihaarniska

Lamellihaarniska on haarniska, joka koostuu yhteen nivotuista tai niitatuista pienistä haarniskalevyistä eli lamelleista. Lamellit ovat tyypillisesti rautaa tai terästä, pronssia, tai raakavuotaa. Lamellihaarniskat olivat käytössä antiikin ajasta aina 1500-luvulle asti, paikoitellen myöhempäänkin. Ne olivat suosittuja Itä-Euroopassa ja Aasiassa, erityisesti Kiinassa, Japanissa, Mongoliassa ja Tiibetissä.
Rakenne.
Lamellihaarniska koostuu pienistä panssarilevyistä, jotka on rei'itetty ja nivottu yhteen, yleensä vaakasuorissa riveissä. Lamellit voivat olla metallia, kovitettua nahkaa, sarvea, kiveä, luuta ym. Metallilamellit on voitu lakata, sekä levyjen suojaamiseksi korroosiolta että koristeellisuuden vuoksi. Toisin kuin samantapaisessa suomuhaarniskassa, lamellihaarniskan levyt eivät ole kiinni taustakankaassa, vaikka sitä yleensä pidettiin topatun vaatekerran päällä. 
Historia.
Ensimmäiset varmat arkeologiset todisteet lamellihaarniskoista ovat peräisin Uus-Assyrian valtakunnasta, jonka sotilaat käyttivät rautaisia lamellihaarniskoja 700-600 -luvuilla eaa. Hautamaalausten ja -löytöjen perusteella jonkinlaisia lamellihaarniskoja on voinut olla käytössä Egyptissä ja Kiinassa jo useita satoja vuosia aiemmin.
Lamellihaarniskat olivat Itä-Aasiassa yleisesti käytössä 400-luvulla jaa., ja ne levisivät ympäri Aasiaa ja muslimimaailmaa vuoteen 1000 mennessä. Lamellaarikyrassit olivat suosittuja Kiovan Rusissa sekä mongolien, avaarien, turkkilaisten ja muiden aasialaisten paimentolaiskansojen parissa. 
Japanissa lamellaarihaarniska, "keiko", korvasi varhaisemmat haarniskat 700-800-luvuilla. Siitä kehittyi Heian-kauden loppuun mennessä 1100-luvulla ratsuväen käyttämä raskas ja moniosainen "ōyoroi"-haarniska ja jalkaväen kevyempi "dōmaru"-haarniska. Tuliaseiden saapuminen Japaniin johti lamellihaarniskan osittaiseen syrjäytymiseen 1500-luvulta alkaen.
Bysantin raskas ratsuväki käytti "klibanion"-nimistä lamellihaarniskaa. Nimi tulee luultavasti sanasta "klibanion", "uuni" ja viittaa mahdollisesti siihen, miten kuuma haarniska oli käytössä.
Yeah! (Def Leppardin albumi)

Yeah! on brittiläisen rock-yhtye Def Leppardin yhdeksäs studioalbumi sekä ensimmäinen cover-albumi. Se julkaistiin Isossa-Britanniassa sekä maailmanlaajuisesti 22. toukokuuta 2006 ja päivää myöhemmin Yhdysvalloissa. Laulaja Joe Elliott oli haaveillut jo pitkään cover-tyylisestä albumista ja sen nimi on myös Elliottin keksimä. Albumilta julkaistiin singleinä kappaleet ”Rock On” ja ”20th Century Boy”.
Albumille äänitettiin yli 20 kappaletta, joista 14 muodostaa sen varsinaisen version. Albumi saavutti neljännen sijan Britannian rock-albumeiden listalla sekä 16. sijan Yhdysvaltain Billboard 200 -listalla, mutta levy-yhtiön heikosta mainonnasta johtuen vain 52. sijan Britannian albumilistalla, mikä on Def Leppardin kyseisen albumilistan huonoin listasijoitus. Albumia myytiin Yhdysvalloissa 42 000 kappaletta ensimmäisen viikon aikana.
Albumin taustaa.
Laulaja Joe Elliott oli haaveillut jo pitkään ennen albumin julkaisemista cover-tyylisestä albumista. Se olikin nimen kera Elliottin keksintö. Yhtye tuotti albumin jälleen yhdessä Ronan McHughin kanssa. Sen tekemiseen osallistui lukuisia vierailevia artisteja, mukaan lukien ensimmäistä kertaa yhtyeen jäsenten omia sukulaisia. Albumi koostuu yhtyeen esikuvien kappaleista tehdyistä covereista ja painottuu 1960- sekä 1970-luvun vaihteen tuotantoon.
Rest In Beat PM

Rest In Beat PM on suomalaislaulaja Robin Packalenin 18. joulukuuta 2020 julkaistu ensimmäinen englanninkielinen EP. EP on ensimmäinen osa Packalenin tulevaa englanninkielistä albumia, jonka vuonna 2021 julkaistavan toisen EP-osan nimi on "Rest In Beat AM".
Tezpur

Tezpur on Intian Assamin osavaltiossa sijaitseva noin 100 000 asukkaan kaupunki, joka toimii Sonitpurin piirikunnan hallinnollisena keskuksena. Se sijaitsee Brahmaputrajoen varrella ja siellä on useita muinaisia temppeleitä sekä siirtomaa-ajalta peräisin olevia rakennuksia. Kaupungin kuuluisimpiin turistinähtävyyksiin lukeutuu Agnigarhin kukkula, joka mytologian mukaan toimi Krishnan pojanpojan Aniruddhan ja hänen rakkaansa Ushan tulisena vankilana. Nykyisin Agnigarh on puisto, josta löytyy mytologiaa kuvaavia patsaita. 
Nimi Tezpur tarkoittaa veren kaupunkia. Nimi on peräisin myytistä, jonka mukaan Krishnan ja Shivan taistelu muutti alueen veriseksi joeksi. Taistelu sai alkunsa Sonitpurin kuningas Banasuran lukittua tyttärensä Ushan Agnigarhin tuliseen linnaan. Usha näki unessa Krishnan pojanpojan Aniruddhan, jonka hänen ystävänsä kuljetti Agnigarhiin Aniruddhan nukkuessa. Nuorukaiset menivät naimisiin ja olivat vankeina, mistä kuullessaan Krishna hyökkäsi vapauttamaan jälkeläistään. Banasura rukoili apua Shiva-jumalalta, joka saapui taistelemaan Krishnaa vastaan. Krishna joutui säästämään Banasuran hengen, joka puolestaan vapautti vankinsa. Kaupungissa sijaitsevan Mahabhairabin temppelin on väitetysti rakennuttanut Banasura.
Intian vuoden 2011 väestönlaskennan mukaan Tezpurin metropolialueen väkiluku oli 102 505 henkeä.
Viesīte

Viesīte (, ) on pieni kaupunki Seloniassa Kaakkois-Latviassa. Se sai kaupunginoikeudet vuonna 1928. Vuonna 2020 siellä oli 1 574 asukasta.
Historia.
Ensimmäinen maininta Eckengrafenin kartanosta on vuodelta 1477. Asutus kehittyi 1800-luvulla kartanon ympärille Jaunjelgavasta Jēkabpilsiin ja Aknīstesta Neretaan johtavien teiden risteykseen. Ensimmäisen maailmansodan aikana Saksan armeija rakensi kapearaiteisen rautatien, jonka liittymä oli Viesītessä. Pieni höyryveturi on edelleen esillä kaupungin keskustassa. Viesīten evankelis-luterilaisen kirkon on rakentanut arkkitehti Pauls Kundziņš vuosina 1937–1939.
Viesītelle myönnettiin kaupunginoikeudet vuonna 1928.
Viesīten kunta.
Viesīten kunta muodostettiin vuonna 2009, jolloin Viesīten kaupunki ja neljä ympäröivää kuntaa yhdistettiin yhdeksi hallintoalueeksi. Se rajoittuu Neretan, Jaunjelgavan, Salan, Jēkabpilsin ja Aknīsten kuntiin sekä Liettuan Panevėžysin lääniin. Kunnan keskus on Viesīten kaupunki.
Zilupe

Zilupe (, ) on kaupunki Itä-Latviassa lähellä Venäjän rajaa. Se sai kaupunginoikeudet vuonna 1931. Vuonna 2020 siellä oli 1 417 asukasta.
Uudenvuodenkello

Uudenvuodenkello (, ) on englantilaisen runoilijan Alfred Tennysonin vuonna 1850 kirjoittama runo. Ruotsinkielisen käännöksen on tehnyt Edvard Fredin. Se julkaistiin vuonna 1890, vuosi Fredinin kuoleman jälkeen.
1890-luvun puolivälistä lähtien Ruotsissa on ollut perinne, että runo luetaan vuosittain julkisesti Tukholman Skansenilla vuodenvaihteessa. Lukutilaisuus lähetetään usein uudelleen radiossa ja TV:ssä.
Laken piirikunta

Laken piirikunta () -nimisiä piirikuntia ovat:
Helianthemum hirtum

Helianthemum hirtum on päivännoutokasvien (Cistaceae) heimoon, päivännoutojen ("Helianthemum") sukuun kuuluva kasvilaji. Se kasvaa 12–40 cm korkeaksi, ja sillä on pienet, suikeat lehdet sekä keltaiset kukat. Laji kukkii huhti–kesäkuussa, joskus jo maaliskuunkin puolella.
"Helianthemum hirtum" kasvaa Euroopan eteläosissa ja Afrikan pohjoisosissa Välimeren ympäristössä. Laji kasvaa 300–1500 metrin korkeudella merenpinnasta kuivilla kalkkikivi- tai dolomiittipitoisilla kasvupaikoilla.
Robert Emil Hisinger

Robert Emil Hisinger (4. maaliskuuta 1838 Helsinki – 17. joulukuuta 1889 Viipuri) oli suomalainen juristi ja virka- ja valtiopäivämies. 
Hisingerin vanhemmat olivat senaattori, valtioneuvos Robert Axel Hisinger ja Emilie Henriette Rotkirch ja puoliso vuodesta 1876 Alexandra Adelaide (Adda) Thesleff (k. 1922), kenraali Alexander Amatus Thesleffin tytär. Ylioppilaaksi Hisinger tuli 1855 ja suoritti tuomarintutkinnon 1859, varatuomarin arvon hän sai 1862. Hisinger oli Viipurin hovioikeuden palveluksessa ylimääräisenä kanslistina vuodesta 1860 ja kanslistina vuodesta 1864, yleten siellä asessoriksi 1870 ja hovioikeudenneuvokseksi 1889. 
Hisinger oli aatelissäädyssä edustaja valtiopäivillä 1863–1864, 1882 ja 1888.
Hisingerin veli Fredrik Wilhelm Hisinger (1836–1887) oli sotilas ja valtiopäivämies.
Helianthemum lippii

Helianthemum lippii on päivännoutokasvien (Cistaceae) heimoon, päivännoutojen ("Helianthemum") sukuun kuuluva kasvilaji. Se kasvaa Etelä-Italiasta ja Pohjois-Afrikasta eteläiseen Pakistaniin ulottuvalla alueella sekä Arabiassa.
"Helianthemum lippii" on runsashaarainen pensas, joka voi kasvaa noin 60 cm korkeaksi. Sen lehdet ovat kasvuolosuhteista riippuen erilaisia, muodoltaan tasasoukista soikeisiin vaihtelevia, 5–15 mm × 1–5 mm kokoisia ja valkokarvaisia. Kukat sijaitsevat 3–12 kukan ryhmissä ja ovat pieniä. Terälehdet ovat noin 2 mm pitkiä ja keltaisia. Verholehdet ovat 1–2 mm pitkiä. Kukissa on paljon heteitä ja ne kaikki ovat toimivia. Laji kukkii tammi–helmikuussa. Hedelmänä on pieni, soikea ja monisiemeninen kota.
Blok

Blok on suomalainen asunnonvälityspalvelu (LKV), joka myy asunto-osakkeita kaupunkialueilla. Yritys on perustettu Helsingissä vuonna 2017, ja sen ensimmäinen kansainvälinen toimisto aloitti toimintansa Tukholmassa vuonna 2019.
Blokin digitaalinen välityskokemus on palkittu Suomen parhaana verkkopalveluna. Yrityksen perustaja Rudi Skogman tunnettiin ennen yhtenä kasvuyritystapahtuma Slushin pääjärjestäjistä. 
Yritys.
Blokin kaupparekisterinimi on Magenta Homes Oy. Sen palvelukonsepti syntyi tammikuussa 2015, kun Rudi Skogman myi kaksionsa Pasilassa. Välittäjä kuittasi 7000 euron – noin neljän prosentin – palkkion nopeasti käyneestä kaupasta, ja Skogman jäi miettimään, miten asuntokauppakokemuksesta saisi tehtyä paitsi paremman, myös merkittävästi edullisemman. Kaksi vuotta myöhemmin perustetun Blokin kiinteistövälityspalvelussa yhdistyvät välittäjän vapaudet ja vastuut sekä edistyksellisen teknologian kustannustehokkuus. 
Välityskonseptiin kuuluu, että asunnon omistaja esittelee asuntonsa itse. Blokin välittäjä hoitaa myyntiin kuuluvan työn, aina asunnon markkinoinnista valokuvaukseen ja kauppakirjoihin sekä kaupanteon tukeen. 
Yritys ottaa palveluistaan alle prosentin välityspalkkion, mutta sen lisäksi myös muita palkkioita, kuten 495 euron palkkion toimeksiannon yhteydessä. Blokin mukaan hinta pysyy markkinastandardia matalampana paitsi itse-esittelyn, myös uuden teknologian ansiosta: yritys käyttää tekoälyä muun muassa asunnon alustavan hinta-arvion tekemiseen ja rutiinitehtävien automatisoimiseen. Blok on ensimmäinen pankeista riippumaton toimija Digitaalisen Asuntokaupan (DIAS) piirissä.
Yritys oli hakupalvelu Googlen mukaan alan parhaiden arvioitu välitysliike vuonna 2020.
Etsivä.
Blok Etsivä on vuonna 2020 markkinoille tuotu hakukone, jonka avulla asuntoa etsivä löytää kaikki hakukriteereihinsä sopivat asunnot pääkaupunkiseudulla – myös ne, jotka eivät ole myytävänä julkisesti esimerkiksi Oikotiellä tai Etuovi.comissa.
Palvelu pohjautuu älykkääseen datan hyödyntämiseen. Ostotoimeksiannon teko on maksutonta.
Tammikuussa 2021 Blok Etsivä lanseerattiin myös Tukholmassa.
Liiketoimintakauppa.
Magenta Homes Oy osti 23.11.2023 toteutetulla liiketoimintakaupalla Blok Enterprises Oy:n ja Brik Kodit Oy:n liiketoiminnan. Liiketoimintakaupassa brändi, teknologia, asiakkuudet ja henkilökunta siirtyivät Magenta Homes Oy:lle, joka jatkaa Blokin toimintaa. Liiketoimintakaupan jälkeen Blok Enterprises Oy sekä Brik Kodit Oy jättivät 5.1.2024 konkurssihakemuksen Helsingin käräjäoikeuteen.
Tanssiva tuli

Tanssiva tuli on Pelle Miljoonan vuonna 2020 Rockers-yhtyeen kanssa julkaisema albumi.
Levyltä julkaistiin loppusyksyllä vuonna 2019 single "Kultaiset vuodet".
Läntinen konferenssi (NHL)

Läntinen konferenssi () () on toinen pohjoisamerikkalaisen jääkiekkoliiga NHL:n konferensseista Itäisen konferenssin ohella. Se koostuu 16 joukkueesta, joista kahdeksan kuuluu Tyynenmeren divisioonaan () ja kahdeksan Keskiseen divisioonaan (). Konferenssin voittaja palkitaan Clarence S. Campbell Bowl -palkinnolla, ja se kohtaa vuosittain Stanley Cupin finaaleissa Itäisen konferenssin mestarin. Läntisen konferenssin viimeisin mestari on Edmonton Oilers kaudelta 2024–2025. Eniten voittoja on Edmonton Oilersilla, jolla on yhdeksän voittoa.
Konferenssi tunnettiin vuosina 1974–1993 nimellä Clarence Campbell Conference. Vuonna 1993 konferenssien ja divisioonien nimet muutettiin kuvaamaan paremmin joukkueiden maantieteellistä sijaintia, ja syntyi Läntinen ja Itäinen konferenssi.
Kaudella 2020–2021 liigassa ei ollut käytössä Itä–Länsi -konferenssijaottelua, vaan joukkueet jaettiin neljään divisioonaan (Itäinen, Läntinen, Pohjoinen, Keskinen).
Joukkueet.
Läntisessä konferenssissa on 16 joukkuetta, jotka jaetaan Keskiseen ja Tyynenmeren divisioonaan. NHL:n uusi laajennusjoukkue Seattle Kraken aloitti pelaamisen kaudella 2021–2022 ja se liittyi Tyynenmeren divisioonaan. Arizona Coyotes siirtyi tällöin Keskiseen divisioonaan tasoittaakseen molemmat divisioonat kahdeksaan joukkueeseen.
Itäinen konferenssi (NHL)

Itäinen konferenssi () () on toinen pohjoisamerikkalaisen jääkiekkoliiga NHL:n konferensseista Läntisen konferenssin ohella. Se koostuu 16 joukkueesta, jotka on jaettu Atlantin divisioonaan () ja Metropolien divisioonaan (). Konferenssin voittaja palkitaan Prince of Wales Trophy -palkinnolla, ja se kohtaa vuosittain Stanley Cupin finaaleissa Läntisen konferenssin mestarin. Itäisen konferenssin viimeisin mestari on Florida Panthers kaudelta 2024–2025. Eniten voittoja on Montreal Canadiensilla, yhteensä 25.
Konferenssi tunnettiin vuosina 1974–1993 nimellä Prince of Wales Conference. Vuonna 1993 konferenssien ja divisioonien nimet muutettiin kuvaamaan paremmin joukkueiden maantieteellistä sijaintia, ja syntyi Itäinen ja Läntinen konferenssi.
Kaudella 2020–2021 liigassa ei ole käytössä Itä–Länsi -konferenssijaottelua, vaan joukkueet on jaettu neljään divisioonaan (Itäinen, Läntinen, Pohjoinen, Keskinen).
Joukkueet.
Itäisessä konferenssissa on 16 joukkuetta, jotka jaetaan tasan Atlantin ja Metropolien divisioonaan.
Minna Pirilä

Minna Pirilä-Martti (s. 1. heinäkuuta 1966) on suomalainen kulttuurialan työntekijä. 
Koulutukseltaan Pirilä-Martti on taiteenmaisteri (TeM) ja kulttuurituottaja (AMK). Hän on toiminut Etelä-Karjalan Lastenkulttuurikeskus METKUn toiminnanjohtajana vuodesta 2009. Taiteen edistämiskeskuksen näyttämötaiteen läänintaiteilijana hän työskenteli vuosina 2005–2009. 
Pirilä-Martti on näytellyt elokuvissa ja televisiosarjoissa sekä monissa päärooleissa Lappeenrannan kaupunginteatterissa. Erityisesti hänet muistetaan Laila Kinnusen ja Edith Piafin rooleista, ja Margit Hautalana elokuvassa "Esa ja Vesa – auringonlaskun ratsastajat", lotta Louhelana elokuvassa "Rukajärven tie" sekä Jaana Sutelana televisiosarjassa "Lehmän vuosi". Lisäksi hän on näytellyt muun muassa elokuvissa "Akvaariorakkaus" ja "Romanovin kivet."
Agathe Backer Grøndahl

Agathe Ursula Backer Grøndahl (1. joulukuuta 1847 Holmestrand – 4. kesäkuuta 1907 Kristiania) oli norjalainen säveltäjä ja pianisti.
Backer Grøndahl aloitti pianonsoiton opiskelun Kristianiassa Otto Winter-Hjelmin ja Halfdan Kjerulfin johdolla. Hän jatkoi opiskelua Berliinissä Theodor Kullakin perustamassa Neue Akademie der Tonkunstissa (1865–1867), Firenzessä Hans von Bülowin ja Weimarissa Franz Lisztin johdolla. Musiikin teoriassa ja sävellyksessä Backer Grøndahl sai opetusta Ludvig Mathias Lindemanilta Kristianiassa ja Richard Wüerstiltä Berliinissä.
Backer Grøndahl piti konserttikiertueita Skandinavian maissa, Saksassa ja Englannissa. Hän oli myös vaikutusvaltainen pedagogi. Hänen keskeisimpään sävellystuotantoonsa kuuluvat noin 190 laulua ja noin 120 pianokappaletta. Vuodesta 1875 Backer Grøndahl oli naimisissa kapellimestari Olaus Andreas Grøndahlin kanssa.
Backer Grøndahlin sisko oli taidemaalari Harriet Backer.
Betancurianpäivännouto

Betancurianpäivännouto ("Helianthemum thymiphyllum") on päivännoutokasvien (Cistaceae) heimoon, päivännoutojen ("Helianthemum") sukuun kuuluva kasvilaji. Se on Kanariansaarten itäisillä saarilla, Lanzarotella ja Fuerteventuralla endeemisenä kasvava kasvilaji.
Betancurianpäivännouto on varpumainen ja kasvutavaltaan koheneva laji, joka ei kasva 25 cm korkeammaksi. Sen lehdet ovat pieniä, suikeita tai soikeita, vihreitä, kiiltäviä sekä harvakarvaisia. Kukat ovat keltaisia.
Betancurianpäivännoudon tieteellisen nimen lajinimi ("thymiphyllum") viittaa lehtien samankaltaisuuteen ajuruohojen ("Thymus") kanssa.
Muhlenberginpurokilpikonna

Muhlenberginpurokilpikonna ("Glyptemys muhlenbergii") on suokilpikonniin kuuluva matelijalaji. Lajia tavataan uhanalaisena Yhdysvalloista.
Koko ja ulkonäkö.
Muhlenberginpurokilpikonna on hyvin pienikokoinen kilpikonna ja sen kilpi voi kasvaa suurimmillaan 8–11 cm pitkäksi. Laji on Pohjois-Amerikan kilpikonnista pienin ja koiraat ovat hieman naaraita kookkaampia. Muhlenberginpurokilpikonnan kilpi on väriltään tummanpunaruskea ja erityisesti nuorilla yksilöillä on kilvessä keltaisia täpliä. Lajin pää ja raajat ovat tummanruskeat ja pään sivulla on oranssit täplät.
Levinneisyys ja elinympäristö.
Muhlenberginpurokilpikonnaa tavataan Yhdysvalloista hyvin laikuittaisesti New Yorkista Georgiaan. Lajin elinympäristöä ovat suot, marskimaat, kosteat pensaikot, suoniityt ja suopurot. Se viettää suuren osan ajastaan kaivautuneena paksuun sammalikkoon tai mutaan. Ne myös kaivavat käytäviä tai käyttävät myyrien käytäviä. Muhlenberginpurokilpikonnat ovat kaikkiruokaisia ja syövät muun muassa kotiloita, matoja, hyönteisiä, pieniä selkärankaisia, siemeniä, hedelmiä ja toisinaan myös ruohoja tai muita vihreitä kasvinosia. Lajin parittelu tapahtuu maalis-toukokuussa ja naaras munii yhdestä kuuteen munaa toukokuun lopulta heinäkuun alkuun ulottuvalla jaksolla. Munien kuoriutumiseen menee tyypillisesti yhdestä kahteen kuukautta. Luonnossa muhlenberginpurokilpikonnat elävät noin 30–40-vuotiaiksi.
Muhlenberginpurokilpikonna luokitellaan äärimmäisen uhanalaiseksi. Tärkein uhka kannalle on elinympäristön häviäminen sopivien soiden kuivattamisen vuoksi. Paikoitellen alkuperäisestä ympäristöstä on jäljellä enää muutama prosentti. Lisäksi lajia uhkaa pyydystäminen lemmikiksi, poikasia pyydystävät pesukarhut sekä paikoitellen bakteeritaudit. Muhlenberginpurokilpikonnan kantaa pyritään ylläpitämään suojelemalla sen elinympäristöjä.
Kino Riviera

Kino Riviera on Pelle Miljoonan 25. syyskuuta 2015 United-yhtyeen kanssa julkaisema musiikkialbumi.
Kosminen keiju

Kosminen keiju on Pelle Miljoonan vuonna 2018 julkaisema albumi. Yhtyeenä toimii Pellen nuoruusvuosien soittokavereista koostuva Haminan Akustiikka.
Diaspora (Pelle Miljoonan albumi)

Diaspora on Pelle Miljoonan United-yhtyeen kanssa 30. elokuuta 2013 julkaisema albumi. Levynjulkaisukeikka oli Tavastialla 25. syyskuuta 2013.
Elävänä vastavirrassa

Elävänä vastavirrassa on Pelle Miljoonan United-yhtyeen kanssa vuonna 2013 julkaisema albumi. Soundi antoi albumille arvostelussa neljä tähteä viidestä.
10,000 Maniacsin diskografia

Tämä on yhdysvaltalaisen pop-rockyhtye 10,000 Maniacsin diskografia.
Nvidia RTX

RTX on Nvidian sarja grafiikkasuorittimia, joissa on mukana RT-ytimet säteenseurannalle.
Ensimmäiset Nvidia RTX -brändillä myydyt näytönohjaimet olivat GeForce 20 -sarjaa (RTX 2060, RTX 2070, RTX 2080), joka esiteltiin elokuussa 2018.
Nvidia kutsuu säteenseurantatukeaan RTX-teknologiaksi, jonka mukaan suorittimet on nimetty. Lisäksi tukea on jälkikäteen lisätty GTX-sarjan suorittimille jollakin tasolla: käytännön kyky riippuu saatavilla olevasta laskentatehosta ja GTX-sarjan suorittimista puuttuvat RT-ytimet. Vähentämällä heijastusten määrää pinnoilta saadaan vielä pelikelpoinen kuvataajuus efektin kanssa joissakin peleissä.
Säteenseuranta ei kokonaan korvaa rasterointimenetelmää vaan säteenseurantaa käytetään tiettyihin tehosteisiin.
Nvidian ratkaisussa Turing-mikroarkkitehtuurin ytimet käyttävät BVH-hakuja () vähentämään tarvittavia säteiden leikkauskohtien hakuja. BVH-hierarkiassa käytetään suuria ja yksinkertaisia rajaavia laatikoita (), joka yksinkertaistaa säteiden ja polygonien leikkauskohtien etsintää. Nvidian RT-ytimissä on kaksi erikoistunutta yksikköä: ensimmäinen suorittaa rajaavien laatikoiden testejä ja toinen suorittaa säteen ja kolmion leikkauksen testejä ja kertoo takaisin törmääkö säde vai ei. Kaikki modernit säteenseurantaa tehostavat rakenteet ovat tyypillisesti joko BVH tai kd-puu tyyppisiä. RT-ytimet toimivat klassisen kuormitusta vähentävän lohkon mukaan, joka suorittaa BVH-hakuja itsenäisesti ja ilmoittaa lopuksi tuloksesta. Hierarkian läpi kulkeminen ja säteiden törmäystestin suorittaminen ovat hyvin tunnettuja ja ovat laskennallisesti vaativia.
Lisäksi käytetään suodatusmenetelmiä kohinan (häiriön) poistamiseen.
Sojourner

Sojourner oli Marsiin lähetetty planeettakulkija, joka laskeutui 4. heinäkuuta 1997 Ares Vallis alueelle. Sojourner oli ensimmäinen pyörillä varustettu ajoneuvo, joka kulki toisen planeetan pinnalla. Se oli osa Mars Pathfinder tutkimusohjelmaa. Siinä oli etu- ja takakamerat ja useita tieteellisiä instrumentteja. Se oli alkujaan suunniteltu kestämään seitsemän Marsin vuorokauden ajan, mahdollisesti tehtävän pidennyksen 30 Marsin vuorokauteen, mutta oli lopulta aktiivinen 83 Marsin vuorokautta (85 Maan vuorokautta). Mönkijä kommunikoi maa-aseman kanssa Pathfinder tukiasemansa kautta, jonka viimeinen yhteys Maahan oli 3:23 a.m. PDT 27. syyskuuta 1997. Tämä lopetti myös Sojournerin tehtävän, koska siihen ei enää voitu ottaa yhteyttä vaikka mönkijä sinänsä oli vielä toimintakuntoinen. Sojourner matkasi kaikkiaan vain hieman yli 100 metriä tehtävänsä aikana.
GeForce 20 -sarja

GeForce RTX 20 -sarja on Nvidian kehittämä GeForce-näytönohjainsarja, joka esiteltiin elokuussa 2018.
Sarjassa käytetyt grafiikkasuorittimet perustuvat Turing-mikroarkkitehtuuriin.
Sarja on rakennettu Nvidian kehittämälle RTX-alustalle.
Turing-arkkitehtuuri on samankaltainen Volta-arkkitehtuurin kanssa, jossa merkittävänä lisäyksenä on RT-ytimet (Nvidia RTX) ja Tensori-ytimet. RT-ytimiä käytetään säteenseurantaan ja Tensori-ytimiä syväoppimiseen.
Sarjan seuraaja on GeForce 30 -sarja, joka perustuu Nvidian Ampere-arkkitehtuuriin.
Näytönohjaimet.
Lähde:
IdeaPad

IdeaPad on Lenovon valmistama kannettavien kotitietokoneiden mallisto. Ensimmäiset IdeaPadit julkistettiin tammikuussa 2008, ja tuotelinjan ensimmäiset mallit olivat Y710, Y510 ja U110.
Lenovon työkoneet ovat ThinkPad -sarjassa.
Alison Moyet

Geneviève Alison Jane Moyet (s. 18. kesäkuuta 1961) on englantilainen poplaulaja ja lauluntekijä, joka tunnetaan voimakkaasta kontra-alttoäänestään. Hän tuli ensin tunnetuksi Yazoo-yhtyeen toisena jäsenenä, mutta on sittemmin toiminut sooloartistina.
Moyet syntyi Billericayssä Essexissä. Vuonna 1982, 21-vuotiaana, hän perusti popduo Yazoon yhdessä entisen Depeche Moden jäsenen, Vince Clarken, kanssa. Yazoo levytti kaksi albumia ja sen suurimmat hitit olivat "Only You", "Don't Go", "Situation" ja "Nobody's Diary".
Vuonna 1983 Moyet päätti siirtyä soolouralle. Seuraavana vuonna hän julkaisi ensimmäisen sooloalbuminsa "Alf", jonka isoimmat hitit olivat "Love Resurrection", "Invisible" ja "All Cried Out". Levy nousi Britannian albumilistan kärkeen.
Moyet esiintyi Live Aidissa 1985 ja julkaisi samana vuonna singlehittinsä "That Ole Devil Called Love". Se nousi sijalle 2 Britannian singlelistalla. Vuonna 1987 ilmestyi toinen albumi "Raindancing".
Transoxiana

Transoxiana tai Transoxania (Transoksiana, Transoksania) on muinainen nimi Keski-Aasian sille osalle, jossa nykyään sijaitsee Uzbekistan, Tadžikistan, eteläinen Kirgisia ja lounainen Kazakstan. Maantieteellisesti se on suppeimmassa mielessä jokien Amudarja ja Syrdarja välinen alue, mistä roomalaiset käyttivät nimeä, joka tarkoittaa maata "Oxus-virran (eli Amudarjan) toisella puolella". Persian suuntaan Transoxianan lähin naapuri on Khorasanin maakunta. Idän silkkitie kulki molempien alueiden halki. Laajassa mielessä sanalla voitiin tarkoittaa kaikkea maata Kiinaan asti, eli koko Keski-Aasiaa.
Maantieteellisesti Transoxiana on ollut aroa ja puoliaavikkoa. Alueen vanhoja elinkeinoja ovat olleet lampaiden ja hevosten kasvatus. Kaupunkeja oli keitailla ja Silkkitien varressa. Väestö jakautui heimoihin ja klaaneihin ja kaupankäynti paimentolaisten ja kaupunkilaisten välillä oli tiivistä. Paimentolaiset hyökkäsivät usein kaupunkeihin ja perustivat paimentolaisvaltioita. Toisinaan nomadit liittoutuivat ja alistivat Lähi-idän tai Kiinan maanviljelyyn perustuvia valtioita. Tällaiset valloitukset toistuivat tuhansia vuosia 1700-luvulle asti. Tällöin Keski-Aasia jaettiin Venäjän ja Kiinan imperiumien kesken. 
Historiaa.
Ennen arabivalloitusta alue oli turkkilaisten nomadien ja kiinalaisten kiistakapula. Siellä oli useita kaupunkivaltioita, suurimpina Buhara ja Samarkand. Arabihyökkäykset alueelle alkoivat 600-luvulla, mutta se valloitettiin vasta 710-luvulla, jolloin Buhara ja Samarkand sortuivat. Abbasidien noustessa valtaan vuonna 750 alkoi alueen kulttuurinen yhdentyminen kalifaattiin ja sen uskontoon. Hashim ibn Hakim kapinoi sieltä käsin vuosina 777–779 abbasideja vastaan.
Samanidit.
Sassanidien ajoista lähtien alueen hallitseva suku olivat samanidit. Kalifi al-Mamunin (813–833) aikana he irrottivat Transoxianan Bagdadin hallinnasta, vaikka muodollisesti jatkoivat kalifien kuvernööreinä. Samanidit (n. 819–1005) ottivat pääkaupungikseen Buharan. Samanidien aikana islam levisi turkkilaisten paimentolaisten keskuuteen. 1000-luvun alussa turkkilaiset heimot kukistivat samanidit, mutta omaksuivat samalla näiden hallintomallit. 
Transoxiana oli islamilaisen maailman tärkeitä keskuksia keskiajalla. Sen suurimpia kaupunkeja olivat Buhara ja Samarkand. Persian kieli nousi kirjakieleksi ja alue nautti sekä talouden että kulttuurin kukoistuksesta. Sieltä olivat kotoisin monet henkilöt, jotka vaikuttivat islaminuskon kehitykseen 800-luvulla, kuten Muhammed ibn Ismail al-Bukhari (810–870) ja Abu Isa Muhammad at-Tirmidhi (824–892). Sieltä oli kotoisin myös islamilaisen maailman suurimpiin tiedemiehiin kuulunut Avicenna (980–1037). 
Myöhemmät vaiheet.
1000-luvun alussa turkkilaiset heimot kukistivat samanidit, mutta omaksuivat samalla näiden hallintomallit. 1200-luvulla mongolit valtasivat Transoxianan. 1400-luvulla se oli Timur-Lenkin (1366–1405) imperiumin keskus pääkaupunkinaan Samarkand. Venäläiset valloittivat alueen vuonna 1865. 
1900-luvun lopulla alueen valtiot itsenäistyivät Neuvostoliiton hajotessa. Uusia itsenäisiä valtioita olivat Uzbekistan, Turkmenistan, Tadžikistan ja Kazakstan.
Pelochelys

Pelochelys on pehmeäkilpikonnien heimoon kuuluva kilpikonnasuku, johon kuuluu kolme lajia.
Sukuun luettiin aiemmin vain yksi laji, kiinanjokikilpikonna ("Pelochelys bibroni", sensu lato), jonka laaja levinneisyysalue ulottui Intian lounaisosista Kiinan kaakkoisosiin sekä Filippiineille, Sumatralle, Borneoon ja Uuteen-Guineaan. Suvun taksonomiaa on kuitenkin uudistettu, ja nykyään lajeja katsotaan olevan kolme. "Pelochelys bibroni" elää nykyluokittelun mukaan vain Uuden-Guinean eteläosissa, mistä lajin neotyyppi on kuvattu. "Pelochelys signifera" elää Uuden-Guinean pohjoisosissa, kun taas kaikki Uuden-Guinean ulkopuolella tavatut "Pelochelys"-kilpikonnat ovat lajia "Pelochelys cantorii". "Pelochelys cantoriin" levinneisyysalue on siten erittäin laaja, luultavasti laajempi kuin yhdelläkään muulla maakilpikonnalla, ja on mahdollista, että se pitää sisällään edelleen kuvaamattomia lajeja. Varsinkin Filippiineillä elävien yksilöiden on arveltu voivan edustaa erillistä lajia.
"Pelochelys" on läheisintä sukua suvulle "Chitra". Molemmat ovat suurikokoisia pehmeäkilpikonnia, joiden selkäkilpi voi saavuttaa yli metrin pituuden. "Pelochelys" elää joissa ja järvissä, ja "Chitra"-suvusta poiketen sitä tavataan usein myös estuaareissa ja jopa meressä. Molemmat suvut ovat alttiita elinympäristöjen häviämiselle sekä pyynnille. "Pelochelys"-suvun kaikki lajit ovat uhanalaisia: "Pelochelys bibroni" ja "Pelochelys signifera" ovat vaarantuneita ja "Pelochelys cantorii" on erittäin uhanalainen.
Lajit.
Sukuun kuuluu kolme lajia:
Atlantin divisioona (NHL)

Atlantin divisioona () on yksi pohjoisamerikkalaisen jääkiekkoliiga NHL:n divisioonista, ja se kuuluu Itäiseen konferenssiin. Divisioonaan kuuluu kahdeksan joukkuetta, joiden kotikaupungit sijaitsevat Atlantin valtameren puoleisella osalla Yhdysvaltoja ja Kanadaa.
Alkuperäinen Atlantin divisioona perustettiin osaksi Itäistä konferenssia vuonna 1993 korvaamaan edellinen Patrickin divisioona () joukkueiden uudelleenjärjestelyssä.
Vuoden 2013 divisioonien uudelleenjärjestelyssä koko entinen Atlantin divisioona siirtyi uuteen Metropolien divisioonaan. Täten perustettiin uusi Atlantin divisioona, jossa on kahdeksan joukkuetta entisestä Kaakkoisesta ja Koillisesta divisioonasta, sekä Detroit Red Wings Keskisestä divisioonasta.
Kaudella 2020–2021 Atlantin divisioonaa ei käytetty, kun liiga järjestettiin tilapäisesti uudelleen COVID-19-pandemian vuoksi.
Divisioonan kokoonpano.
2020–2021.
Divisioonaa ei käytetty kaudella 2020–2021.
Egeankistus

Egeankistus ("Cistus parviflorus") on päivännoutokasvien (Cistaceae) heimoon, kistusten ("Cistus") sukuun kuuluva kasvilaji, jota kasvaa luontaisena Välimeren alueen itäosissa Italiasta itään. Egeankistus voi risteytyä useiden muiden kistuslajien kanssa.
Egeankistus on ainavihanta ja voi kasvaa noin 90 cm korkeaksi. Egeankistuksen kukat ovat auki vain hyvin lyhyen aikaa, mutta kukat ovat näyttäviä. Kukat houkuttelevat mehiläisiä.
Egeankistusta voidaan käyttää puutarhoissa maanpeitekasvina ja sitä on käytetty aikoinaan myös lääkekasvina. Egeankistus menestyy kuivilla ja aurinkoisilla paikoilla hyvin vettä läpäisevässä sekä mielellään myös hieman hiekkaisessa maaperässä. Luonnossa sitä kasvaa kalkkipitoisilla alueilla. Egeankistus kestää noin -8°C:n lämpötilaa, kunhan sen kasvupaikka pysyy kuivana.
Daniela Baumer

Daniela Baumer (myöh. Tenger, s. 8. syyskuuta 1971 Herblingen) on sveitsiläinen ratameloja ja olympiamitalisti. Hän saavutti Atlantan kesäolympialaisissa 1996 hopeaa 500 metrin kajakkinelosessa ja karsiutui 500 metrin kajakkikaksikossa välierissä parinaan Ingrid Haralamow-Raimann.